Ordin nr. 2217 din 22/12/2006, Publicat in Monitorul Oficial, Partea I nr. 1041 din 28/12/2006 privind organizarea evidenţei în scopul taxei pe valoarea adăugată, conform art. 156 alin. (1)-(3) din Legea nr. 571/2003 privind Codul fiscal, cu modificările ulterioare 

Art. 1. - (1) În conformitate cu prevederile art. 156 din Legea nr. 571/2003 privind Codul fiscal, cu modificările ulterioare, denumită în continuare Codul fiscal, au obligaţia să ţină evidenţe corecte şi complete: 
a) persoanele impozabile stabilite în România, pentru operaţiunile efectuate în desfăşurarea activităţii lor economice, pentru operaţiunile pentru care sunt obligate la plata taxei, precum şi pentru orice operaţiune reglementată la titlul VI din Codul fiscal; 
b) persoanele obligate la plata taxei pentru orice operaţiune sau care se identifică ca persoane înregistrate în scopuri de TVA conform titlului VI din Codul fiscal, în scopul desfăşurării oricărei operaţiuni, pentru operaţiunile respective; 
c) persoanele impozabile şi persoanele juridice neimpozabile, pentru toate achiziţiile intracomunitare; 
d) în cazul asociaţiilor în participaţiune care nu constituie o persoană impozabilă, asociatul care contabilizează veniturile şi cheltuielile, potrivit contractului încheiat între părţi, pentru operaţiunile realizate de respectiva asociaţie în participaţiune. 
(2) În sensul art. 156 alin. (4) din Codul fiscal, jurnalele, registrele, evidenţele şi alte documente similare ale activităţii economice a fiecărei persoane impozabile se vor întocmi astfel încât să permită stabilirea cu uşurinţă a următoarelor elemente: 
a) valoarea totală, fără taxă, a tuturor livrărilor de bunuri şi/sau a prestărilor de servicii efectuate de această persoană în fiecare perioadă fiscală, evidenţiată distinct pentru: 
1. livrările intracomunitare de bunuri scutite; 
2. exporturile de bunuri şi alte operaţiuni scutite de taxă; 
3. operaţiunile care nu au loc în România; 
4. livrările de bunuri şi/sau prestările de servicii taxabile şi cărora li se aplică cote diferite de taxă; 
b) valoarea totală, fără taxă, a tuturor achiziţiilor pentru fiecare perioadă fiscală, evidenţiată distinct pentru: 
1. bunuri mobile corporale; 
2. servicii; 
3. bunuri de capital; 
4. achiziţii intracomunitare de bunuri; 
5. importuri pentru care persoana impozabilă foloseşte derogarea prevăzută la art. 157 alin. (4) din Codul fiscal; 
6. celelalte operaţiuni pentru care persoana impozabilă este obligată la plata taxei în condiţiile art. 150 alin. (1) lit. b)-g) din Codul fiscal; 
c) taxa colectată de respectiva persoană pentru fiecare perioadă fiscală; 
d) taxa totală deductibilă şi taxa dedusă pentru fiecare perioadă fiscală; 
e) calculul taxei deduse provizoriu pentru fiecare perioadă fiscală, a taxei deduse efectiv pentru fiecare an calendaristic şi al ajustărilor efectuate, atunci când dreptul de deducere se exercită pe bază de pro-rata, evidenţiind distinct: 
1. taxa dedusă conform art. 147 alin. (3) din Codul fiscal; 
2. taxa nededusă conform art. 147 alin. (4) din Codul fiscal; 
3. taxa dedusă pe bază de pro-rata conform art. 147 alin. (5) din Codul fiscal. 
(3) Registrul nontransferurilor de bunuri se utilizează pentru evidenţierea bunurilor transportate de persoana impozabilă sau de altă persoană în contul acesteia în afara României, dar în interiorul Comunităţii pentru operaţiunile prevăzute la art. 128 alin. (12) lit. f)-h) din Codul fiscal, cu excepţia situaţiilor în care se aplică măsurile de simplificare aprobate prin ordin al ministrului finanţelor publice. Acest registru va cuprinde: 
1. descrierea bunurilor; 
2. cantitatea bunurilor; 
3. valoarea bunurilor; 
4. circulaţia bunurilor; 
5. descrierea bunurilor care nu sunt returnate, cantitatea acestora şi o menţiune referitoare la documentele emise în legătură cu aceste operaţiuni, după caz, precum şi data emiterii acestor documente. 
(4) Persoanele impozabile care primesc în România bunuri în scopul expertizării sau pentru efectuarea de lucrări asupra acestor bunuri vor trebui să ţină registrul bunurilor primite, în care se evidenţiază bunurile care au fost transportate din alt stat membru în România de către o persoană impozabilă înregistrată în scopuri de taxă pe valoarea adăugată în acel alt stat membru sau de altă persoană în numele acesteia, sau importate în România sau achiziţionate din România de persoana impozabilă înregistrată în scopuri de taxă pe valoarea adăugată în alt stat membru. Nu se trec în acest registru bunurile plasate în regim de perfecţionare activă. 
(5) Registrul bunurilor primite va cuprinde: 
1. un număr de ordine; 
2. data primirii bunurilor; 
3. numele şi adresa primitorului; 
4. codul de înregistrare în scopuri de TVA al primitorului; 
5. cantitatea bunurilor primite; 
6. descrierea bunurilor primite; 
7. data transportului bunurilor supuse expertizării sau prelucrate transmise clientului; 
8. cantitatea şi descrierea bunurilor care nu sunt returnate clientului; 
9. cantitatea şi descrierea bunurilor care sunt returnate clientului după prelucrare; 
10. o menţiune referitoare la documentele emise în legătură cu serviciile prestate, precum şi data emiterii acestor documente. 
(6) Documentele prevăzute la alin. (2)-(4) nu sunt formulare tipizate stabilite de Ministerul Finanţelor Publice. Fiecare persoană impozabilă poate să-şi stabilească modelul documentelor pe baza cărora determină taxa colectată şi taxa deductibilă, conform specificului propriu de activitate, dar acestea trebuie să conţină informaţiile minimale stabilite la alin. (2), (3) şi (5). 
(7) Totuşi, în anexele nr. 1-4 la prezentul ordin se propun modele orientative ale jurnalelor şi registrelor, care să se ţină conform art. 156 din Legea nr. 571/2003 privind Codul fiscal, cu modificările ulterioare. 
Art. 2. - (1) Documentele prevăzute la art. 1 se pot întocmi manual, prin procedee mecanografice, prin utilizarea sistemului informatic, după caz. 
(2) Documentele prevăzute la art. 1 se pot stoca prin orice metode şi în orice loc în următoarele condiţii: 
a) locul de stocare să se afle pe teritoriul României, cu excepţia celor întocmite prin mijloace electronice, care pot fi păstrate în orice loc, dacă pe perioada stocării: 
1. se garantează accesul on-line la datele respective; 
2. se garantează integritatea conţinutului documentelor respective; 
b) documentele prevăzute la art. 1 sau conţinutul acestora, în cazul stocării prin mijloace electronice, să fie puse la dispoziţia organelor fiscale competente fără nicio întârziere, ori de câte ori se solicită acest lucru. 
Art. 3. - Persoanele impozabile înregistrate în scopuri de taxă pe valoarea adăugată conform art. 153 din Legea nr. 571/2003 privind Codul fiscal, cu modificările ulterioare, au obligaţia să depună semestrial, până la data de 25 a lunii următoare încheierii semestrului, la organul fiscal de care aparţin, lista în format electronic a facturilor emise pentru livrările şi prestările efectuate către cumpărători/beneficiari din ţară. Lista va cuprinde, pentru fiecare factură emisă, numărul şi data emiterii, denumirea şi codul de înregistrare al cumpărătorului/beneficiarului, valoarea tranzacţiei şi taxa pe valoarea adăugată aferentă. 
Art. 4. - Anexele nr. 1-4*) fac parte integrantă din prezentul ordin. 
___________ 
*) Anexele sunt reproduse în facsimil. 

 Art. 5. - La data intrării în vigoare a prezentului ordin se abrogă Ordinul ministrului finanţelor publice nr. 171/2004 pentru aprobarea unor formulare financiar-contabile, comune pe economie, privind taxa pe valoarea adăugată, publicat în Monitorul Oficial al României, Partea I, nr. 73 din 28 ianuarie 2004, cu modificările şi completările ulterioare. 
Art. 6. - Prezentul ordin va fi publicat în Monitorul Oficial al României, Partea I, şi va intra în vigoare la 1 ianuarie 2007.
_________________
